กรุงไทย ยื่นมือช่วยธุรกิจ3จว.ใต้
กรุงไทย ยื่นมือช่วยธุรกิจ 3 จังหวัดใต้ ปล่อยกู้เอสเอ็มอีดอกต่ำ 1.5% หนุนกลุ่มครูอัดฉีดเงินผ่านสหกรณ์
16 ก.ย. 2553

กรุงไทย ยื่นมือช่วยธุรกิจ 3 จังหวัดใต้ ปล่อยกู้เอสเอ็มอีดอกต่ำ 1.5% หนุนกลุ่มครูอัดฉีดเงินผ่านสหกรณ์
นายเวทย์ นุชเจริญ ผู้ช่วยกรรมการผู้จัดการอาวุโส ธนาคารกรุงไทย กล่าวว่า นายอภิศักดิ์ ตันติวรวงศ์ กรรมการผู้จัดการ ได้สั่งการให้ธนาคารเข้าช่วยเหลือลูกค้าใน 3 จังหวัดชายแดนภาคใต้ ได้แก่ จ.ยะลา ปัตตานี และนราธิวาส ทั้งผู้ประกอบการขนาดใหญ่ ผู้ประกอบการขนาดกลางและขนาดย่อม(เอสเอ็มอี) และลูกค้ารายย่อย ด้วยการตั้งวงเงินสินเชื่อเฉพาะ 3 จังหวัด เพื่อให้เกิดการลงทุน และทำให้คนในชุมชน รวมถึงผู้ประกอบการไม่ย้ายถิ่นฐานไปยังจังหวัดอื่น
นายเวทย์ กล่าวว่า สำหรับผู้ประกอบการเอสเอ็มอีใน 3 จังหวัดชายแดนใต้ ธนาคารได้ตั้งวงเงิน 300 ล้านบาท ให้กู้รายละไม่เกิน 20 ล้านบาท ดอกเบี้ย 1.5% ต่อปี ซึ่งเป็นอัตราต่ำพิเศษเพื่อช่วยผู้ประกอบการชายแดนใต้ให้เข้าถึงแหล่งเงินทุน และนำเงินมาหมุนเวียนลงทุนในระบบ
ขณะเดียวกันธนาคารก็ได้เป็นตัวกลางในการจับคู่ลูกค้าระหว่างผู้ประกอบการใน 3 จังหวัดชายแดนใต้ เช่น ผู้ผลิตสินค้าโอท็อป ชาวสวนลองกอง ให้เจอกับผู้ประกอบการในกรุงเทพ และภาคอื่น ๆ เพื่อช่วยระบายสินค้า
“ธนาคารต้องการให้ผู้ประกอบการใน 3 จังหวัดชายแดนใต้มีเงินทุนหมุนเวียนมากขึ้น เพราะตอนนี้การลงทุนใน 3 จังหวัดมีน้อย มีการย้ายถิ่นฐานกันไปอยู่ที่อื่นจากปัญหาความไม่สงบ นี่เป็นนโยบายของธนาคาร หลังจากกรรมการผู้จัดการ เดินทางเยี่ยมทุกสาขาใน 3 จังหวัดชายแดนใต้เมื่อเดือนก่อน ก็ได้กลับมาคิดว่าจะช่วยพัฒนาพื้นที่ 3 จังหวัดได้อย่างไร จึงออกเป็นนโยบายอัดฉีดเม็ดเงินลงไป” นายเวทย์ กล่าว
นายเวทย์ กล่าวว่า สำหรับลูกค้ารายย่อยนั้น ธนาคารก็ได้เข้าช่วยเหลือครูใน 3 จังหวัดชายแดนใต้ ด้วยการอัดฉีดเม็ดเงินผ่านสหกรณ์ออมทรัพย์ครูวงเงิน 1,000 ล้านบาท เพื่อช่วยเหลือครูที่มีปัญหาหนี้นอกระบบ และสร้างขวัญกำลังใจให้กลุ่มครู
นอกจากนี้ ยังสนับสนุนสินเชื่อเพื่อสร้างองค์การบริหารส่วนจังหวัดนราธิวาสกว่า 100 ล้านบาท เทศบาลปัตตานีกว่า 100 ล้านบาท และก่อสร้างโรงไฟฟ้าทางเลือกในจ.ยะลา วงเงิน 500 ล้านบาท  รวมเกือบ 1,000 ล้านบาท โดยธนาคารมองว่า เม็ดเงินเหล่านี้จะช่วยให้เกิดการจ้างงาน เกิดการลงทุนเพิ่ม ผู้ประกอบการรายเล็กขายวัสดุก่อสร้างได้มากขึ้น ทำให้เกิดเงินทุนหมุนเวียน กระตุ้นเศรษฐกิจใน 3 จังหวัด